কংগ্রেস করার ‘অপরাধে’ এক দম্পতির উপর নির্যাতন চালানোর অভিযোগ উঠেছে তৃণমূল আশ্রিত সমাজবিরোধীদের বিরুদ্ধে। ঘটনাটি ঘটেছে রবিবার রাতে দক্ষিণ ২৪ পরগনার সাগরের কলোনিপাড়া গ্রামে। মঙ্গলবার গভীর রাত পর্যন্ত ওই ঘটনায় পুলিশ কাউকে গ্রেফতার করেনি। আজ, বুধবার ওই ঘটনার প্রতিবাদে একযোগে আন্দোলনে নামছে সিপিএম-কংগ্রেস। তৃণমূল অবশ্য অভিযোগ অস্বীকার করেছে।
স্থানীয় সূত্রের খবর, রবিবার রাত ১২টা নাগাদ ছয়-সাত জন দুষ্কৃতী মত্ত অবস্থায় চড়াও হয় গঙ্গাসাগর এলাকার অঞ্চল কংগ্রেসের এক নেতার বাড়িতে। তাঁর স্ত্রী সাগর ব্লক মহিলা কংগ্রেসের নেত্রী। দরজা-জানলা ভেঙে ঘরে ঢোকে দুষ্কৃতীরা। লোহার রড দিয়ে মেরে মাথা ফাটিয়ে দেওয়া হয় ওই ব্যক্তির। বাড়ির আসবাবপত্র ভাঙচুর করা হয়। স্বামীকে বাঁচাতে গিয়ে আক্রান্ত হন মহিলা কংগ্রেস নেত্রী। অভিযোগ, তাঁকে বিবস্ত্র করে মারধর করা হয়। টানতে টানতে নিয়ে যাওয়া হয় পাশের মাঠে। চিৎকার করে দুষ্কৃতীদের পিছু নেন ওই কংগ্রেস নেতা। মাঠে তাঁর সামনে শ্লীলতাহানি করা হয় স্ত্রীয়ের। ওই কংগ্রেস নেতা বলেন, ‘‘আমার স্ত্রীয়ের যৌনাঙ্গে লাথি মারা হয়। রক্তপাত শুরু হয়। ওরা আর যা করেছে তা মুখে বলা যায় না। আমি চিৎকার করি।’’ তাঁর চিৎকারে স্থানীয় কয়েকজন ঘটনাস্থলে এলে পালিয়ে যায় দুষ্কৃতীরা। কংগ্রেস নেতা আরও বলেন, ‘‘দুষ্কৃতীরা শাসকদলের ছত্রছায়ায় রয়েছে। আমাকে ওরা দলবদলের নির্দেশ দিয়েছিল। কিন্তু আমি তা করিনি। আমি স্থানীয় মানুষ কোনও সমস্যা নিয়ে এলে তাঁদের পরামর্শ দিই। তাঁদের হয়ে অভিযোগপত্রও লিখে দিই। এটাই আমার অপরাধ।’’
ঘটনার পরেই আক্রান্তেরা অভিযোগ জানাতে সাগর থানায় যান। অভিযোগ, সেখানে তাঁদের বসিয়ে রাখা হয়। অভিযোগ নেওয়া তো দূর অস্ত, একটি সাদা কাগজে ওই কংগ্রেস নেত্রীকে সই করিয়ে নেওয়া হয়েছে বলে অভিযোগ তাঁর স্বামীর। তিনি বলেন, ‘‘সোমবার বিকেল পর্যন্ত আমাদের থানায় রেখে দেওয়া হয়েছিল। আমার স্ত্রীয়ের লেখা অভিযোগপত্রটি শেষপর্যন্ত গ্রহণ করলেও পুলিশ আমাদের কোনও প্রতিলিপি দেয়নি। ডায়েরি নম্বরও দেওয়া হয়নি।’’
ঘটনাটি জানাজানি হওয়ার পর এদিন ওই দম্পতির বাড়িতে যান ‘আক্রান্ত আমরা’র সদস্য মইদুল ইসলাম। তিনি খবর দেন সাগর কেন্দ্রের সিপিএম প্রার্থী অসীম মণ্ডলকে। এদিন আক্রান্তের বাড়িতে যান ব্লক কংগ্রেস সভাপতি শেখ সইদুল। অসীম বলেন, ‘‘আক্রান্ত কংগ্রেস নেতা একটি কোচিং সেন্টার চালান। তিনি সমাজসেবার সঙ্গে যুক্ত। ঘটনার পর দু’দিন কেটে গেলেও এখনও আক্রান্তের বাড়ি আসেনি পুলিশ।’’ স্থানীয় তৃণমূল নেতৃত্ব অবশ্য সমস্ত অভিযোগ অস্বীকার করেছেন। ঘটনার কথা জানতে চেয়ে একাধিকবার ফোন করা হয়েছিল সাগরের তৃণমূল বিধায়ক বঙ্কিম হাজরাকে। কিন্তু তাঁকে মোবাইলে পাওয়া যায়নি। তাঁর বাড়িতে ফোন করা হলে অপর প্রান্ত থেকে এক মহিলা বলেন, ‘‘উনি (বঙ্কিম) বেরিয়েছেন। কখন ফিরবেন তা বলতে পারব না।’’
অতিরিক্ত পুলিশ সুপার (পশ্চিম) চন্দ্রশেখর বর্মন বলেন, ‘‘একটা ঘটনা ঘটেছে শুনেছি। সেটির তদন্তও শুরু হয়েছে। ঘটনার সত্যতা পাওয়া গেলে উপযুক্ত ব্যবস্থা নেওয়া হবে। পুলিশের বিরুদ্ধে ওঠা অভিযোগ সঠিক নয়।’’